Graham Greene (skuespiller)

Graham Greene (1952–2025) var en kanadisk indiansk skuespiller som opptrådte i teater-, film- og TV-produksjoner i Canada, England og USA. 

Greene fikk sitt første innblikk i underholdningsindustrien da han arbeidet som lydtekniker for et rockeband basert i Newfoundland og Labrador; den gangen var han kjent under kallenavnet «Mabes».  

Ifølge noen kilder gikk Greene på teaterskolen til Centre for Indigenous Theatre i Toronto, og tok avsluttende eksamen i 1974. I 2012 ble det imidlertid publisert et intervju med Greene der det stod at han ikke hadde vært elev ved skolen, men derimot var en av skolens støttespillere, gjennom at han ledet en lokal støtteorganisasjon. 

På 1970-tallet begynte han å opptre i profesjonelle teateroppsetninger både i Canada og i Storbritannia.  

I 1979 hadde han sin TV-debut i en episode av den canadiske TV-serien The Great Detective. Han spilte i filmer som Revolution, Powwow Highway og First Nations, men det var hans Oscar-nominerte rolle som indianeren «Kicking Bird» i filmen Danser med ulver fra 1990 som brakte ham mest berømmelse. Deretter medvirket han i en rekke filmer og TV-serier, deriblant Thunderheart, Maverick, Northern Exposure (norsk tittel: Det gode liv i Alaska) og The Red Green Show. 

I 1994 medvirket han i barne-TV-serien The Adventures of Dudley the Dragon, og mottok en Gemini-pris for rollen som «Mr. Crabby Tree». I filmen Die Hard (1995), der Bruce Willis og Samuel L. Jackson spilte hovedrollene, hadde Greene en mindre rolle som en politidetektiv.

I 1997 gjennomgikk Greene en alvorlig depresjon, og var innlagt på sykehus for å få behandling for dette.

Greene spilte rollen som den dødsdømte «Arlen Bitterbuck» i den Oscar-nominerte filmen The Green Mile (1999), der Tom Hanks spilte en av hovedrollene. Greene var også med i den kortlivede TV-serien Wolf Lake fra 2001. I 2005 fikk han en rolle i filmen Transamerica. I 2007 stod han på scenen under Stratford Shakespeare Festival, i hovedrollen som «Shylock» i Kjøpmannen i Venedig. I filmen The Twilight Saga: New Moon hadde han rollen som «Harry Clearwater». I 2017 spilte Greene i dramafilmen The Shack med Sam Worthington i hovedrollen.

Graham Greene døde 1. september 2025, etter lengre tids sykdom. Han ble 73 år gammel.

 Referanser 

 Eksterne lenker 



Kategori:Canadiske skuespillere
Kategori:Personer fra Brant County i Ontario